Foto’s: Nog miljoene entstofdosisse kom aan op OR TamboDie eerste besending van die skenking kom op OR Tambo-lughawe aan. (Foto: Twitter) Die eerste besending van die meer as 5 miljoen dosisse van die Pfizer-entstof wat deur die Amerikaanse regering aan Suid-Afrika geskenk is, het Saterdagaand op die OR Tambo-lughawe in Kempton Park aangekom. Mmamoloko Kubayi-Ngubane, waarnemende minister van gesondheid, en dr. Joe Phaahla, adjunkminister van gesondheid, het dié eerste besending van meer as 2,8 miljoen dosisse op die lughawe in ontvangs geneem. Kubayi-Ngubane het gesê die dosisse is net betyds vir die inentingsprogram vir landsburgers tussen 18 en 34 jaar oud wat op 1 September moet begin. “Vandag se skenking dra by tot die versekering dat Suid-Afrika aan die vereistes sal kan voldoen, ons teikens kan bereik en die meerderheid van die bevolking binnekort kan inent.” Die dossisse is deur die VSA geskenk. (Foto: Twitter) Die skenking vorm deel van ’n verbintenis wat die Amerikaanse regering aan pres. Cyril Ramaphosa as voorsitter van die Afrika Unie gemaak het om Covid-19-entstowwe aan Suid-Afrika en ander lande op die Afrika-vasteland te skenk. Die skenking het ten doel om gelyke toegang tot entstowwe te verseker. Kubayi-Ngubane meen die skenking toon die goeie verhouding tussen die VSA en Suid-Afrika. “Dit toon ook die Amerikaanse regering se erns om dié verhouding voort te sit.” Todd Haskell, saakgelastigde by die Amerikaanse ambassade, het op sy beurt gesê die VSA en Suid-Afrika het oor die afgelope paar jaar een van die sterkste bilaterale gesondheidsvennootskappe ter wêreld opgebou. “Suid-Afrikaners weet dat hulle op die VSA as ŉ vriend en vennoot kan staatmaak om die pandemie te beveg en om hul ekonomie weer op dreef te kry.” Minister Mmamoloko Kubayi-Ngubane neem die skenking in ontvangs. (Foto: Twitter) The first batch of over 5 million Pfizer vaccines have arrived from the American Government, as part of the commitment made by United States to donate #COVID19 vaccines to South Africa and other countries on the continent. @HealthZA @mmkubayi#VaccinateToSaveSouthAfrica ???????? pic.twitter.com/jEyHRJbkKD — Hlengiwe Nhlabathi-Mokota (@Hlengi) July 31, 2021